คปภ.ยิ้ม‘ฟินันซ่าประกันชีวิต’ขายออก
คปภ.นับอีก 60 วัน เปิดชื่อทุนใหม่ซื้อฟินันซ่าประกันชีวิต หลังบริษัทพลิกขาดทุนเป็นกำไร
31 พ.ค. 2556

คปภ.นับอีก 60 วัน เปิดชื่อทุนใหม่ซื้อฟินันซ่าประกันชีวิต หลังบริษัทพลิกขาดทุนเป็นกำไร 
นายอำนาจ วงศ์พินิจวโรดม ผู้ช่วยเลขาธิการ สายพัฒนาและวิเคราะห์ระบบการตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.)ในฐานะกรรมการควบคุม บริษัท ฟินันซ่า ประกันชีวิต เปิดเผยว่า ขณะนี้ครบกำหนดที่คณะกรรมการควบคุมบริษัท ฟินันซ่าประกันชีวิต ได้กำหนดให้ผู้ที่สนใจร่วมทุนยื่นข้อเสนอซื้อหุ้นของบริษัทแล้ว มีผู้สนใจยื่นข้อเสนอการเพิ่มทุนพร้อมวางเงินหลักประกันแล้ว 3 ราย 
ผู้เสนอซื้อหุ้นนี้เป็นบริษัทในประเทศไทย 2 ราย จากต่างประเทศ 1 ราย ซึ่งคณะกรรมการฯ จะดำเนินการพิจารณาในเร็ววันนี้ 
ทั้งนี้ จะใช้เวลาประมาณ 60 วัน ซึ่งเริ่มนับหนึ่งวันที่ 30 พ.ค.ในการพิจารณาข้อเสนอ และเลือกผู้ที่จะได้เข้าลงทุนในบริษัท ฟินันซ่าประกันชีวิต แต่หากทาง คปภ.ตัดสินเลือกผู้ซื้อแล้ว ต่อมาผู้ซื้อเปลี่ยนใจในภายหลัง คปภ.จะยึดเงินมัดจำ 15 ล้านบาท แต่ผู้ที่ไม่ได้ถูกเลือกจะได้รับเงินคืนทั้งจำนวน
นายอำนาจ กล่าวว่า ปัจจุบันฐานะทางการเงินของบริษัท ฟินันซ่าประกันชีวิต ดีขึ้นมาก เพราะไม่ต้องตั้งสำรองเพิ่ม เนื่องจากหยุดขายประกันชีวิตลูกค้ารายใหม่มาประมาณเกือบ 3 ปีแล้ว และสามารถตามเก็บหนี้เสียได้คืนบางส่วน สินทรัพย์ลงทุนที่ถืออยู่มีมูลค่าเพิ่มขึ้น และมีการควบคุมค่าใช้จ่ายได้ดี ล่าสุดปีที่ผ่านมาเริ่มมีผลกำไรเป็นครั้งแรก และมีลูกค้าที่กรมธรรม์ยังมีผลบังคับจำนวน 8 หมื่นราย เบี้ยประกันเกือบ 1,000 ล้านบาท
"ครั้งนี้ น่าจะมีความเป็นไปได้สูงที่สุดเมื่อเทียบกับ 2 ปีที่ผ่านมา เพราะด้วยตัวของฟินันซ่าประกันชีวิตเองดีมาก และผู้ที่ยื่นเข้ามาถือว่าเป็นนักลงทุนรายใหญ่เกือบทั้งหมด บางรายไม่มีธุรกิจประกันชีวิตในไทย ก็ยังสนใจ เพราะตอนนี้ธุรกิจประกันชีวิตในไทยเติบโตดีและมีแนวโน้มที่จะเติบโตต่อไปอีกหลายปี จากเศรษฐกิจในประเทศ ผู้บริโภคมีรายได้เพิ่มขึ้น"นายอำนาจ กล่าว